প্রকাশিত: ১২:৫০ ১১ মে ২০২০
অল ইউরোপ বাংলাদেশ প্রেসক্লাবের (আয়েবাপিসি) কার্যনির্বাহী পরিষদের সাধারণ সভা অনলাইনের মাধ্যমে অনুষ্ঠিত হয়- ডেইলি বাংলাদেশ
ইউরোপে বাংলাদেশি কমিউনিটির প্রতিনিধিত্বশীল সংগঠন অল ইউরোপ বাংলাদেশ প্রেসক্লাবের (আয়েবাপিসি) কার্যনির্বাহী পরিষদের সাধারণ সভা অনলাইনের মাধ্যমে অনুষ্ঠিত হয়েছে।
গতকাল রোববার রাতে অনুষ্ঠিত সভায় কার্যনির্বাহী পরিষদের সদস্যরা সাংগঠনিক কার্যক্রম এবং ভবিষ্যৎ পরিকল্পনা নিয়ে বিস্তারিত আলোচনা করেন।
সংগঠনের সভাপতি ফয়সাল আহমেদ দ্বীপের সভাপতিত্বে ও সাধারণ সম্পাদক জমির হোসেনের সঞ্চালনায় সভায় ইউরোপের বিভিন্ন দেশে অবস্তানরত অল ইউরোপ বাংলাদেশ প্রেসক্লাবের সদস্যদের মধ্যে উপস্থিত ছিলেন- অল ইউরোপ বাংলাদেশ প্রেসক্লাবের সহ-সভাপতি লন্ডনের মাহাবুব সুয়েদ, সহ-সভাপতি বেলজিয়ামের ফারুক আহমদ মোল্লা, সহ-সভাপতি রোমের আখি শিমা কায়সার, সহ-সভাপতি নুরুল ইসলাম, যুগ্ম সাধারণ সম্পাদক জহুর উল হক, যুগ্ম সাধারণ সম্পাদক স্পেনের কবির আল মাহমুদ, সাংগঠনিক সম্পাদক পর্তুগালের রনি মোহাম্মদ, প্রচার সম্পাদক মো. রাসেল আহম্মেদ, তথ্য ও গবেষণা সম্পাদক ইতালির আসলামুজ্জামান, কার্যনির্বাহী পরিষদের সদস্য ও মিলান সমন্বয়ক নাজমুল হোসাইন, জার্মানির ফাতেমা রহমান রুমা, ইতালির সাইফুল ইসলাম মুন্সী, স্লোভেনিয়ার রাকিব হাসান রাফি, গ্রিসের মো. আলামীন, হাঙ্গেরির জেরিন ফাতেমা প্রমুখ।
অনলাইন এই সভার সমন্বয়ক ছিলেন সংগঠনের প্রচার সম্পাদক মো. রাসেল আহমদ।
সভায় করোনাভাইরাসের কারণে বৈশ্বিক পরিস্থিতি নিয়ে স্ব স্ব দেশের সার্বিক পরিস্থিতি নিয়ে কথা বলেন অল ইউরোপ বাংলাদেশ প্রেসক্লাবের সদস্যরা।
এ সময় সংগঠনের সভাপতি ফয়সাল আহমেদ দ্বীপ বলেন, অল ইউরোপ বাংলাদেশ প্রেসক্লাব ইউরোপে বসবাসরত বাঙালি সাংবাদিকদের সবচেয়ে বড় পরিবার। আমরা ইউরোপে বসবাসরত সব প্রবাসী বাঙালিদের অধিকার রক্ষায় কাজ করে আসছি এবং ভবিষ্যতেও এ ধারা অব্যাহত থাকবে।
সভায় করোনাভাইরাসের কারণে বৈশ্বিক পরিস্থিতি বিবেচনা করে আগামী ১২ জুন পর্তুগালের লিসবনে অনুষ্ঠিতব্য চতুর্থ কার্যনির্বাহী পরিষদের সভা ও ত্রি-বার্ষিক কাউন্সিল বাতিল করা হয়। পরবর্তীতে পরিস্থিতি স্বাভাবিক হলে নতুন তারিখ ঘোষণা করা হবে বলে সভায় সিদ্ধান্ত গৃহীত হয়।
সভায় বর্তমান পরিস্থিতিতে ক্লাব-সংশ্লিষ্টদের সাময়িক অসুবিধার জন্য সংগঠনের পক্ষ থেকে আন্তরিকভাবে দুঃখ প্রকাশ করা হয়। এছাড়াও সংগঠনের রেজিস্ট্রেশন ও ওয়েবসাইট তৈরির অগ্রগতি নিয়ে সভায় বিস্তারিত আলোচনা হয়।